
DEL 1

Genesis – slik skapes fremtiden


Kapittel 1

Kunsten å drive innovasjon

The best way to predict the future is to invent it.

– Alan Kay, amerikansk datapioner

Jeg tenker best når jeg går. Og det gjorde jeg mye av det halvåret jeg bodde i USA på forskningsopphold i Boston. Koronaviruset herjet fremdeles, og folk flest gikk med munnbind overalt. Den sure, kalde New England-vinden fikk meg til å søke le bak bygninger langs min daglige rute fra Brookline til Longwood Medical Area gjennom vintermånedene. Da våren kom, og de intense solstrålene tok over, søkte jeg mot skyggen av de samme byggene. På disse omveiene, drevet av temperaturen snarere enn nysgjerrighet, ble jeg med ett oppmerksom på hvor jeg faktisk befant meg. Longwood Medical Area består av høye bygninger som huser noen av verdens mest anerkjente forskningsinstitusjoner, universiteter, sykehus, farmasøytiske selskaper, teknologiselskaper og oppstartsbedrifter, presset sammen innenfor en bemerkelsesverdig liten radius. Avstandene er korte, både geografisk og institusjonelt. Det fikk meg til å reflektere over hvordan fysisk nærhet gjør at det blir enklere å dele kunnskap, erfaringer og ambisjoner på tvers. Jeg merket det på måten mine amerikanske forskningskollegaer resonnerte på og hvordan de tenkte om både forskning, samarbeid og muligheter.

Jeg hadde i flere uker vært opptatt med å samle inn sensitive persondata til forskningsprosjektet mitt. Mye av arbeidet var rutinepreget, tidkrevende og unødvendig komplisert fordi det ofte forutsatte at studiedeltakerne husket detaljer fra langt tilbake i tid.  Det gjorde at jeg tidlig drodlet med tanker om hvordan datainnhenting heller burde vært løst i en app. Da kunne man automatisert denne prosessen, samtidig som hver enkelt studiedeltaker selv kunne få styre hvem som fikk tilgang til deres data. Denne ideen fortalte jeg om til en av mine amerikanske forskningskollegaer, og vedkommende utbrøt spontant: «Fabelaktig idé – kanskje du kan søke om finansiering fra noen av forskningsinstitusjonene over veien her og få hjelp til å lage en prototype fra et av tekselskapene borti gaten? Du bør nok tenke på kommersialisering av ideen raskt. Jeg kjenner noen du kan snakke med.»

Da jeg fortalte mine norske forskningskollegaer om den samme ideen, fikk jeg en annen respons: «Det høres ut som en god idé til en forskningsartikkel – kan ikke du skrive et førsteutkast?» Det hører med til historien at jeg noen år senere var med på å grunnlegge et KI-selskap som utviklet en app for å håndtere helsedata, og at jeg ikke fulgte rådet om å skrive en forskningsartikkel.

Forskjellene i respons tilskriver jeg til en viss grad kulturforskjellene mellom USA og Europa. Og kanskje den viktigste forklaringen ligger i hvor modent og sammenvevd økosystemet for innovasjon er i byer som Boston og selvsagt i Silicon Valley. For innovasjon fremstilles ofte som et spørsmål om å få den rette ideen, utvikle den beste teknologien eller skape det rette gjennombruddet. Men i praksis er første barriere for innovasjon hvordan ideen blir møtt. Dette øyeblikket er avgjørende, for ideer er skjøre.

Men dette er ikke bare personlige observasjoner. De samme strukturelle forskjellene er også blitt grundig dokumentert av andre. Blant dem er Mario Draghi, tidligere statsminister i Italia og tidligere president for Den europeiske sentralbanken. På oppdrag fra EU-kommisjonen ledet han arbeidet med det som senere er blitt kjent som Draghi-rapporten, publisert høsten 2024.1 Denne rapporten beskriver tilstanden for europeisk konkurransekraft.

Da jeg leste rapporten ble jeg sjokkert, men ikke overrasket. Jeg scrollet nedover sidene og jo mer jeg leste, desto tydeligere ble følelsen av at Draghi beskrev noe jeg allerede hadde kjent på – både som lege, forsker og som gründer. Jeg hadde beveget meg mellom disse rollene fordi jeg ønsket større handlingsrom til å faktisk skape endring. Men i hver av dem støtte jeg på den samme veggen: hvor tungt det er å få systemer til å endre seg.

Som lege så jeg et helsevesen under stadig mer press, men ingen nyskaping i måten dette ble møtt på. Jeg fikk stadig flere oppgaver å ta igjen hvis jeg i tillegg til pasientbehandling også skulle bidra til ny kunnskap og forskning. Vi fortsatte bare å gjøre ting på samme måte – i håp om et annet resultat.

Som forsker jobbet jeg med å teste KI-verktøy på pasienter. Det var i denne rollen jeg erfarte hvor vanskelig det er å gå fra ervervet kunnskap til endrede rutiner og praksis, fordi man belønner publisering og ikke nødvendigvis problemløsning. I praksis fungerte jeg ofte mer som prosjektleder for KI-studier enn som endringsagent. Når studiene var avsluttet – uavhengig av resultat, ble KI-verktøyene pakket bort og hverdagen fortsatte som før.

Som gründer opplevde jeg hvordan GDPR-reglene (EUs lovverk for beskyttelse av personvern) og helsedatalovgivningen, til tross for at regelverket er det samme over hele landet, ble tolket og praktisert ulikt fra sykehus til sykehus. Det skapte unødvendige barrierer for skalering av innovasjon. I denne rollen oppdaget jeg også hvor vanskelig det er å skape noe nytt i et system som bare tåler endring i små doser. Alle vil ha innovasjon, men helst uten risiko.

Det var nettopp dette Draghi beskrev i sin rapport, bare i større skala. Han viste hvordan Europas produktivitet lider under de samme mekanismene som jeg hadde erfart i mindre målestokk. Det han beskrev, var et Europa jeg allerede hadde møtt: i sykehusene, på universitetene og i innovasjonsmiljøene. Et Europa som fungerer godt, men som endrer seg for sakte i møte med nye utfordringer. Rapporten var ment som en analyse og handlingsplan, men ble for meg først og fremst en diagnose. Vi har gjort trygghet til vårt største ideal, og i prosessen har vi nedprioritert evnen til å omstille oss.

Men det som virkelig fanget min oppmerksomhet i Draghi-rapporten og som inspirerte meg til å skrive denne boken, var noen av årsakssammenhengene Draghi peker på. Han trekker nemlig frem at produktivitetsgapet mellom USA og Europa i hovedsak skyldes én sektor – nemlig teknologisektoren. Den maktdynamikken vi ser mellom USA og Europa i dag er arven etter de amerikanske teknologiselskapene som red bølgen da internett fikk sitt gjennombrudd på 1990-tallet. USA var best til å utnytte potensialet i internett og bygget tekgiganter som høstet enorme gevinster, som for eksempel Amazon (etablert 1994), eBay (etablert 1995), Google (etablert 1998). Europa klarte derimot ikke å dyrke frem tilsvarende internettbaserte teknologiselskaper i samme periode og havnet bakpå. I USA la denne første bølgen grunnlaget for en helt ny innovasjonskultur som forener kapital, teknologi og entreprenørånd, på en måte som Europa ikke klarte å kopiere.

Det er denne kulturen og mentaliteten som har gitt oss såkalte techbros – et begrep som har fått negative konnotasjoner, men som jeg i denne boken bruker om mennesker som jobber i teknologibransjen, gjerne gründere som stifter teknologiselskaper med skyhøye ambisjoner og uttalt teknologioptimisme. Begrepet techbro trenger ikke å være negativt ladet og er heller ikke forbeholdt menn. Det finnes eksempler som det britiske oppstartsprogrammet «The Tech Bros» som drives av to kvinner som bevisst har tatt eierskap til begrepet for å støtte kvinnelige teknologigründere. [1]

Techbros snakker ofte om banebrytende innovasjon, disrupsjon av markeder og rask skalering. Mange av dem kan samtidig forstås som ideologiske teknologi-determinister, altså at de har en grunnleggende tro på at teknologi i seg selv former samfunnsutviklingen og at teknologiske fremskritt er den dominerende, og til tider den eneste, drivkraften bak økonomiske, sosiale og kulturelle endringer.

Techbros beveger seg i et tempo som institusjonene og samfunnet rundt dem sjelden klarer å holde tritt med. Og mens Draghi etterlyser en mer offensiv forsknings- og innovasjonspolitikk i Europa, durer techbros i Silicon Valley på med teknologiutvikling i høy fart. De bygger teknologi først, lærer og tilpasser så underveis. Det kan ofte gå galt, men nettopp denne kompromissløse fremdriften fører ofte til vitenskapelige og teknologiske gjennombrudd, og skaper ny økonomisk vekst. Spør du meg, høres det ut som at Draghi egentlig etterlyser flere europeiske techbros.

Denne boken har en bevisst avgrensning. Selv om både USA og Kina på hver sin måte representerer effektive modeller for teknologiutvikling og innovasjon, er hovedfokus på den amerikanske techbro-kulturen snarere enn det kinesiske, planstyrte systemet. I USA har teknologiske gjennombrudd og økonomisk vekst i stor grad vært drevet nedenfra og opp, av risikovillige gründere, kapitalmarkeder, nettverkseffekter og en kultur som belønner tempo og tillater risiko for feil. I Kina er innovasjon i langt større grad styrt ovenfra, gjennom politiske femårsplaner, statlig kapital og koordinert mobilisering av hele verdikjeder. Begge modellene har levert resultater, men Europas institusjonelle og kulturelle utgangspunkt ligger langt nærmere USA enn Kina. EU er dessuten fragmentert, har begrenset sentral myndighet og mangler både mandat og politisk legitimitet til å kopiere kinesisk planmessighet i stor skala. Derfor har Europa mest å lære av USA, samtidig som vi må gjøre det på vår måte.

Utfordringen, og løsningen, for Europa er altså ikke å idolisere og kopiere amerikanske techbros, men å forstå hvilke strukturer, insentiver og valg som gjør det mulig å dyrke frem deres innovasjonsevne og hvordan den kan kultiveres innenfor europeiske rammer. Muligheten ligger i å lære av amerikanske techbros uten å bli dem. Hvordan skaper vi amerikansk gjennomføringskraft med europeisk samfunnsansvar? Eller rettere sagt, hvordan dyrker vi frem europeiske techbros – uten å skape tekoligarker?


Noter


  [1]

  The Tech Bros beskriver seg selv som verdens første oppstartsprogram kun for kvinnelige teknologigründere. De har også en uttalt ambisjon om å skape flere kvinnelige teknologi-milliardærer.2 Og de regner presumptivt i pund og ikke bare i norske kroner.




Kapittel 2

Tekoligarkenes tidsalder

We are as gods and might as well get good at it.

– Stewart Brand, Whole Earth Catalog (1968)

«Med KI og roboter kan faktisk verdensøkonomien ti- eller hundredobles. Det er liksom ingen opplagte begrensninger.» Dette sa Elon Musk fra scenen på Teslas Gigafactory i Texas – med slagordet «Bærekraftig overflod» på skjermen i bakgrunnen. En dansende Musk deler scene med to av selskapets egne humanoide (menneskelignende) roboter, Optimus, og et håndplukket publikum i salen jubler. Tidligere denne novemberdagen i 2025 var Musks gigantiske lønnspakke blitt godkjent av selskapets generalforsamling med støtte fra mer enn 75 prosent av aksjonærene – en avtale som kan sikre ham en godtgjørelse på inntil 1000 milliarder dollar over de neste årene. [2]

Musk på scenen i Texas var ikke bare en mann med en visjon; han var selve arketypen på techbroen i sitt naturlige habitat. Men man trengte ikke å være til stede på Teslas Gigafactory for å se konturene av techbro-kulturen som i økende grad preger verden. Samme uke utspilte det seg nemlig et nesten parodisk eksempel på hva som skjer når tusenvis av techbros samles på ett sted, da det oppstod et noe uvanlig trafikkfenomen utenfor Lisboa. Som i storbyer flest er ikke trafikk-kork en ukjent problemstilling i den portugisiske hovedstaden, men denne uken ble en av verdens største teknologikonferanser, Web Summit, arrangert i byen – og det var ikke biler som skapte kaos. Køen av privatfly som fraktet tekmoguler til konferansen, hadde sprengt kapasiteten på byens flyplass, og mange uheldige deltakere måtte belage seg på noe så folkelig som flere timer i bil for å komme frem etter at privatflyene deres ble avvist i Lisboa og tvunget til å lande andre steder, inkludert i Spania.4

Språkrådet kåret tekoligark til årets ord i 2025. Ordet beskriver individer som eier og leder de største teknologiselskapene i verden, og dermed er både ekstraordinært bemidlede og innflytelsesrike gjennom sine respektive selskaper.5 Og det er liten tvil om at vi allerede lever i tekoligarkenes tidsalder. I boken Genesis, utgitt etter hans død i 2023, beskriver Henry Kissinger sammen med medforfatterne – den tidligere Google-sjefen Eric Schmidt og forhenværende Microsoft-topp Craig Mundie – en nær fremtid der de private selskapene og individene som kontrollerer KI-teknologien, har en makt vi historisk kun har forbundet med suverene nasjoner.6

På mange måter er vi der allerede i dag, og selskapene har sågar så stor makt at nasjoner i mange tilfeller må stå sammen for å kunne utgjøre en tilstrekkelig motvekt. Bare ett år etter at EU innførte sin mye omtalte KI-lovgivning i 2024 (AI Act), tok unionen i november 2025 grep for å vanne ut deler av disse digitale reguleringene etter omfattende press ikke bare fra amerikanske myndigheter, men også fra amerikanske tekgiganter som har advart om at for strenge reguleringer kan bety at Europa ikke får tilgang til de mest innovative tjenestene de tilbyr.7

Men la oss nå se nærmere på de økonomiske sidene. Et sentralt spørsmål i en fremtid der digital teknologi kanskje – eller kanskje ikke – fører til det Elon Musk omtaler som «bærekraftig overflod» i form av høy økonomisk vekst, er da: Hvem blir vinnerne og taperne i KI-tidsalderen? For hvem er det egentlig som tjener mest på innovasjon?

Det kanskje mest kjente forsøket på å besvare dette spørsmålet ble gjort av en tidligere nobelprisvinner i økonomi, William Nordhaus. I en forskningsartikkel fra 2004 kartla han hvor stor andel av den økonomiske gevinsten fra en original idé som tilfaller den som har klekket den ut eller selskapet som eier teknologien, og hvor stor andel som tilfaller alle andre som nyter godt av ideen, altså forbrukere, konkurrenter, leverandører og samfunnet som helhet. Forskningen hans dekket det amerikanske markedet i perioden 1948 til 2001, og konklusjonen var slående. Hans estimater viste at kun 2,2 prosent av gevinsten tilfalt personen eller selskapet bak innovasjonen, mens 97,8 prosent tilfalt alle andre. Altså nyter typisk samfunnet som helhet en kollektiv gevinst som er 50 ganger så stor som den individuelle, private profitten av en original idé.8 Nordhaus sin analyse går imidlertid ikke inn på hvordan denne gevinsten fordeles i samfunnet. At innovatøren bare beholder en liten andel av den samlede verdiskapingen, betyr ikke at gevinstene automatisk fordeles på en rettferdig måte mellom arbeidstakere, kapitaleiere, forbrukere og ulike samfunnsgrupper. Spørsmålet er derfor ikke bare hvor mye samfunnet samlet sett tjener på innovasjon, men hvem som faktisk sitter igjen med verdiene.

Men hvordan skjer egentlig innovasjon, og hvordan leder den til økonomisk utvikling? Økonomien fornyer seg gjennom teknologiske skift, snarere enn gjennom harmoni og likevekt. Det var dette økonomen Joseph Schumpeter i sin teori om økonomisk utvikling beskrev som kreativ destruksjon, en evig syklus der nye oppfinnelser både skaper noe nytt og fortrenger det gamle. Økonomien bringes ut av en stillestående likevekt når innovasjoner oppstår, og det er dette som leder til fremgang, ifølge Schumpeter. Innovasjon er i denne forstand aldri bare en forbedring; den er en omveltning. Listen over eksempler vi alle kan kjenne oss igjen i er lang: Bilen ødela livsgrunnlaget for hest og kjerre, digitalfoto gjorde Kodaks forretningsmodell ubrukelig, og strømmetjenester fjernet behovet for CD-er og DVD-er.

Hver teknologiske bølge skaper nye jobber, nye markeder og nye selskaper, men den skyller samtidig bort dem som ikke klarer å tilpasse seg. Schumpeter mente at denne prosessen, utløst av innovasjon, er selve drivkraften bak økonomisk vekst: Kapital, talent og arbeidskraft flyttes fra utdaterte løsninger til nye og mer produktive bruksområder. Det er en brutal, men nødvendig dynamikk om vi skal få økonomisk og teknologisk fremgang.9

Men kreativ destruksjon har, som navnet på teorien tilsier, også en bakside: Den skaper både vinnere og tapere. At problemstillingen er høyaktuell, fikk vi en påminnelse om høsten 2025. For det var nettopp disse mekanismene som sto i sentrum da Nobelprisen i økonomi ble tildelt Joel Mokyr, Phillippe Aghion og Peter Howitt for deres forklaringer på innovasjonsdrevet økonomisk vekst. De viste ikke bare hvordan teknologisk fremgang kan skape varig vekst, men også hvordan denne veksten forutsetter brudd, konflikter og omfordeling av makt når nytt erstatter gammelt. Med andre ord: Innovasjon er ikke bare en kilde til fremskritt, men en prosess som utfordrer det etablerte. Innovasjon er derfor ofte politisk og sosialt krevende å håndtere.

Teknologiske gjennombrudd løfter noen selskaper og bransjer raskt, mens andre mister relevans, markedsandeler og til slutt livets rett. Innovasjon flytter verdiskaping, makt og arbeidsplasser fra gårsdagens løsninger til morgendagens. For hver oppstartsbedrift som vokser til et globalt teknologieventyr, finnes det en etablert aktør som taper terreng og blir presset ut. For hver prosess som automatiseres, finnes det yrkesgrupper som må omstille seg eller forsvinner helt. Dette er en del av den ubehagelige realiteten Schumpeter beskrev: at økonomisk fremgang ikke skjer uten friksjon, og at et samfunn som ønsker innovasjon, samtidig må tåle og legge til rette for omstilling.

Ideen om kreativ destruksjon beskriver hvordan noen aktører taper når nye teknologier vokser frem, men «innovatørens dilemma» – Harvard-professor Clayton Christensens kjente teori – forklarer hvorfor det ofte er nettopp de mest suksessrike som taper først.10 De etablerte selskapene gjør tilsynelatende alt riktig: De lytter til kundene sine, forbedrer produktene sine og investerer i det som gir høyest avkastning. Problemet er at de overser de små, tilsynelatende mindre viktige innovasjonene som vokser frem på utsiden av deres egen forretningsmodell. Disse nye løsningene forbedres og utvikles raskt, og når de til slutt blir gode nok, tar de over hele markedet. Dette er innovatørens dilemma: at samme logikk som førte til suksess, også kan bli årsaken til undergangen, og selv om man er bevisst på nye utfordrere til en vellykket forretningsmodell, representerer nettopp suksessen det største hinderet for å håndtere en teknologi som er både en trussel og en mulighet.

Google er kanskje det tydeligste eksemplet i vår tid på en global aktør som står i et slikt dilemma. Med en global markedsandel på om lag nitti prosent dominerer Google markedet for nettsøk og har en forretningsmodell som er blant de mest lønnsomme i verdenshistorien, basert på annonseinntekter.11 Å satse på ny innovasjon og teknologi som utfordrer søkemotorenes posisjon og etablerte internettvaner, truer derfor fundamentet i deres egen forretning og lønnsomhet. Selskapet må derfor balansere to potensielt motstridende hensyn: Google må satse aggressivt på KI for å holde tritt med konkurrentene som utfordrer dem, men de står samtidig i fare for å utløse en bølge av kreativ ødeleggelse som undergraver deres eget, ekstremt lønnsomme, kjerneprodukt.

Fordelen for nye KI-aktører som OpenAI, Anthropic eller Mistral er at de slipper å gjøre denne avveiningen. De har ingen etablert forretningsmodell å beskytte, og kan derfor innovere med høyere risiko og langt lavere nedside. Google står dermed midt i kjernen av innovatørens dilemma: en gigant som må satse på en teknologi som kan komme til å kannibalisere sin eksisterende inntektskilde, mens utfordrerne vokser raskt frem nettopp fordi de er frikoblet fra fortidens suksess og gamle modeller.

Google-sjef Sundar Pichai forklarte, i et intervju på scenen hos teknologiselskapet Salesforce høsten 2025, hvordan Google reagerte med å utløse «kode rød» (umiddelbar reallokering av folk og innsats for å maksimere fokus på å løse en kritisk utfordring), da ChatGPT ble lansert i 2022.12,13 De forstod straks at denne nykommeren ville utfordre forretningsmodellen deres fordi ChatGPT på mange måter kan erstatte Google-søk, og dermed true de lukrative inntektene som kommer fra nettannonser. Selskapet hadde altså blitt tatt på sengen av OpenAI, enda Google i mange år hadde vært ansett som det fremste KI-selskapet og ledet an i utviklingen av mye av den underliggende teknologien.

Pichai innrømmet at Google allerede på det tidspunktet da ChatGPT ble lansert, hadde jobbet med utvikling av flere KI-verktøy, inkludert en intern chatbot-løsning, men at denne ikke var tilstrekkelig kvalitetssikret til å kunne lanseres for offentligheten. Som en ledende global teknologiaktør var det for mye som stod på spill når produktet ikke var perfekt, og i en alternativ verden ville Google sannsynligvis ha lansert sin chatbot-løsning bare noen måneder senere. Men slike dilemmaer har Google stått i tidligere, forklarte Pichai. Han nevnte blant annet at Google jobbet med videosøk i 2006 da YouTube plutselig tok innersvingen på dem, og at de opplevde det samme da bilder i feed ble populært på Facebook og Instagram.

Likevel er spørsmålet ikke lenger bare hva KI gjør med markedene, men hva denne teknologien gjør med samfunnet som helhet. For konsekvensene av den digitale revolusjonen, og særlig mulighetene og truslene knyttet til KI, handler om noe langt større og viktigere enn hvem som blir vinnere og tapere i konkurransen mellom teknologiselskapene. Det handler om vinnere og tapere i samfunnet som helhet. Og techbroene deler mer enn gjerne sine tanker om dette.

I «The Techno-Optimist Manifesto», et destillat av læresetninger publisert på nettsidene til risikokapitalfondet Andreessen Horowitz, uttrykker den ledende, ja, til og med legendariske Silicon Valley-investoren Marc Andreessen en nærmest grenseløs optimisme om den fremtiden teknologien skaper. En fremtid der teknologi er den eneste bærekraftige kilden til varig vekst – og «grunnen til at våre etterkommere vil leve blant stjernene». For det finnes ifølge manifestet ingen problemer som ikke kan løses med teknologi. Og det frie, uregulerte marked er måten teknologien får spillerom på til å løse problemene.

Når det gjelder vinnere og tapere fra teknologisk utvikling, synes Andreessen å mene at det egentlig bare finnes vinnere – for tidevannet løfter som kjent alle båter. I en litt teknisk formulering uttrykker han den økonomiske teorien om at lønnen til arbeidere i et fritt marked bestemmes av produktiviteten, og siden ny teknologi øker produktiviteten, betyr det at lønningene også vil stige – så da er vi alle vinnere.14

Andre er ikke like optimistiske som Marc Andreessen. I boken Power and Progress argumenterer forskerne Daron Acemoglu og Simon Johnson – som delte Nobelprisen i økonomi i 2024 – for at historien viser at det langt ifra finnes noen automatikk i at teknologiske fremskritt leder til bedre levekår for alle. Snarere tvert imot, det er ingen mangel på historiske eksempler på at det frie markedet ofte skaper enorm rikdom for de få, mens det store flertallet sitter igjen med smuler eller som direkte tapere.  Hvordan henger dette sammen med Nordhaus sin forskning som viste at samfunnet sitter igjen med størstedelen av gevinsten fra nye innovasjoner? Der Nordhaus sine analyser handler om forholdet mellom innovatør og samfunn, stiller Acemoglu og Johnson et litt annet spørsmål: Hvilke grupper i samfunnet nyter godt av disse gevinstene, og hvilke gjør det ikke?

Acemoglu og Johnson argumenterer dessuten for at makten kunstig intelligens representerer allerede er i ferd med å svekke demokratiet på en måte som kan gjøre det vanskelig å utfordre menneskene bak teknologien. I praksis er dette en gruppe super-tekoligarker med global innflytelse som har utspring i en ensartet Silicon Valley-kultur. For dette handler ikke bare om at techbros tilfeldigvis har akkumulert makt. Flere av dem bruker den aktivt og bevisst. De eier infrastrukturen og har dermed privatisert kontrollen over informasjonsflyten som et velfungerende demokrati er avhengig av. Det er derfor avgjørende å skille mellom innovasjonskraften disse techbroene representerer, og maktkonsentrasjonen som har vokst frem rundt dem. Det første er en forutsetning for fremtidig verdiskaping, mens det andre er en reell trussel mot demokratiske institusjoner og europeiske verdier.

Acemoglu og Johnson minner oss om at teknologiske revolusjoner sjelden innebærer entydige fremskritt som gagner alle – og som Schumpeters teori om kreativ destruksjon forteller oss, vil fremveksten av ny teknologi skape både vinnere og tapere.15 Under den industrielle revolusjonen i Storbritannia fra andre halvdel av 1700-tallet skjøt produktiviteten i været, og i teorien burde dette ha ført til høyere lønninger og bedre levestandard for britiske arbeidere. Men det motsatte skjedde, og i flere tiår stagnerte realinntektene for det store flertallet av befolkningen.

De nye teknologiene gjorde arbeidet langt mer effektivt. For eksempel medførte inntoget av maskiner i tekstilindustrien allerede ved starten av den industrielle revolusjon at produksjonen per arbeidstime raskt ble 400-doblet – en produktivitetsvekst som knapt kan ha vært til å tro på den tiden. Men gevinsten tilfalt i all hovedsak de som kontrollerte teknologien og kapitalen, altså fabrikkeierne, og ikke arbeiderne. For at Storbritannia skulle bli «verdens verksted», måtte folk arbeide lenger, hardere og under dårligere forhold enn før, og mange mistet samtidig autonomien de hadde hatt som selvstendige håndverkere og produsenter. En sentral innsikt her er at Marc Andreessens tese om at økt produktivitet fører til økt lønn og velstand for alle, forutsetter at teknologien komplementerer arbeidskraften og gjør den mer verdifull, heller enn at den erstatter og utkonkurrerer menneskene. Det siste viser seg ofte å være tilfelle.

Under den industrielle revolusjonen førte de teknologiske fremskrittene og forverringen i arbeidsforhold til omfattende sosiale problemer og motreaksjoner. Det mest kjente eksemplet er luddittene, som opprinnelig var vevere som var utkonkurrert av den nye teknologien. De organiserte sabotasjeaksjoner for å ødelegge automatiske spinne- og vevemaskiner – og ble møtt med harde reaksjoner fra myndighetene, inkludert tvungen deportasjon til Australia. Slik illustrerer historien om tekstilindustrien en av Acemoglu og Johnsons mest sentrale innsikter: Når arbeidere har svak forhandlingsmakt og arbeidsgivere har en sterk posisjon, fører teknologisk fremgang ikke nødvendigvis til bred velstandsvekst, men ofte til økt konsentrasjon av makt og profitt, gjerne i kombinasjon med sosiale konflikter.

Nobelkomiteen trekker selv frem disse problemstillingene og deres implikasjoner i sin omtale av økonomiprisen for 2025: «På ulike måter viser prisvinnerne hvordan kreativ destruksjon skaper konflikter som må håndteres på en konstruktiv måte. Hvis ikke, risikerer innovasjon å bli blokkert av etablerte selskaper og interessegrupper som står i fare for å tape på endringene.»16

Både historien og økonomisk teori viser altså at vi ikke kan ta for gitt at kunstig intelligens automatisk vil utgjøre tidevannet som løfter alle båter. Uten aktive valg, politiske prioriteringer og reguleringer er det langt mer sannsynlig at gevinstene vil havne på få hender – hos dem som kontrollerer dataressurser, infrastruktur og kapital. Acemoglu og Johnson advarer om at KI allerede forsterker konsentrasjonen av privat makt i et omfang vi ikke har sett tidligere, og at den politiske og sosiale innflytelsen til dagens tekgiganter kan gjøre det vanskelig å korrigere kursen når utviklingen går feil vei. I et slikt scenario handler det ikke lenger bare om konkurransen mellom selskaper, men om hvem som vinner og taper i samfunnet som helhet, og hvilke rettigheter vi bevarer.

For KI-revolusjonen stiller oss ikke bare overfor teknologiske valg, men også grunnleggende samfunnsvalg. Spørsmålet er ikke bare hva teknologien kan utrette, men hvem som styrer den og hvem som får gevinstene. Noen vil hevde at utviklingen går så raskt at fremtiden uansett er umulig å påvirke, og at den i praksis kontrolleres av en håndfull tekoligarker.

En av de som tidlig advarte mot fremveksten av tekoligarker, lenge før begrepet eksisterte, var den amerikanske forfatteren Paulina Borsook i boken Cyberselfish. A Critical Romp Through the Terribly Libertarian Culture of High Tech. I boken advarer hun mot en maktkonsentrasjon i Silicon Valley, som da boken utkom for 25 år siden, kun var i sin spede begynnelse. Borsook beskriver hvordan teknologimiljøet mot slutten av 1990-tallet gikk fra å bestå av nøkterne teknologinerder til å bli en giftig kultur. Hun avkledde disse tekoligark-spirene som personer med dyp aversjon mot og forakt for statlig styring, regler og regulering. Hun kalte fenomenet for teknolibertarianisme, kjennetegnet av en tro på at alt kunne løses gjennom teknologi og markedskrefter. Intelligens ble målt i rikdom. Det at du var rik, var selve beviset på at du var smart. Borsook forutså at tekoligarkene en dag ville bli så mektige at deres innflytelse strakk seg langt utover Silicon Valley. Den profetien viste seg å stemme, men det var få som trodde på henne den gangen. Boken ble en flopp da den kom ut og har vært glemt i et kvart århundre, før den høsten 2025 fikk et nytt liv i amerikanske podcaster, og forfatteren ble intervjuet i The New York Times. I intervjuet sier hun at: «Jeg vil aldri påstå at teknologi ikke har gjort noen gode ting, jeg forstår bare ikke hvorfor denne giftige ideologien måtte følge med på lasset. Dette er verktøy. Altså, moderne tannbehandling er flott. Men tannlegen din insisterer ikke på at du skal tilbe ham.»17

Med det peker Borsook både på problemet og muligheten med teknologi. Hvis den giftige ideologien ikke er en iboende del av den, kan teknologi også tjene andre verdier enn de Silicon Valley har definert, og innenfor andre kulturelle rammer. For teknologisk utvikling følger ikke naturlover, den formes av mennesker, institusjoner og politiske valg. Det er ikke for sent å utvikle KI som ivaretar både innovasjon og demokratiske verdier, fremfor å overlate styringen til tekoligarkene alene. Skal vi kunne påvirke og kontrollere hvilke konsekvenser teknologi får for samfunnet, må vi også være med på å utvikle den. Europa kan ikke forvente å forme teknologisk utvikling som i hovedsak skjer i USA og Kina, samtidig som vi sender våre egne mest ambisiøse techbros til USA i det øyeblikket de trenger risikokapital og et nettverk av andre innovatører.  Europa har spirene og talentene som skal til, men vi mangler gode vekstvilkår som gjør det mulig å bli værende. Hva dette koster oss, blir tydelig når vi ser nærmere på historien bak det som kanskje kan betegnes som verdens viktigste KI-modell hittil. En KI-modell som har flyttet grensene for vår forståelse av livets grunnleggende prosesser, og der forskerne har blitt premiert med Nobelprisen. Historien bak denne KI-modellen gir et sjeldent innblikk i hva som står på spill når europeisk kunnskap, forskning og gründerskap må finne sitt gjennombrudd utenfor Europa.

